Maak seker jou ouditeursfirma se webtuiste trek aandag op Google - Solidariteit GildesSolidariteit Gildes Maak seker jou ouditeursfirma se webtuiste trek aandag op Google - Solidariteit Gildes
Tuis / Finansiële Nuus / Maak seker jou ouditeursfirma se webtuiste trek aandag op Google
Om 'n webtuiste te hê vir jou firma is nie dieselfde as om 'n effektiewe webtuiste te hê nie. Jy kan die interessantste en visueel stimulerendste webtuiste opstel en steeds nie maklik op Google gevind word nie. Vanaf Augustus 2018 het Google begin om meer aandag te gee aan die kwaliteit van die inligting wat webtuistes aan mense deurgee en wat mense finansieel en fisies kan beïnvloed. Webtuistes met die fokus op finansies, wat ouditeursfirmas insluit, is ingesluit by die webtuistes wat mooi deurgekyk word.
Google wil seker maak dat mense nie blootgestel word aan webblaaie binne hierdie bedryf wat moontlik misleidende inligting bevat nie. Die soekenjin gaan deur 'n proses waar webtuistes gefynkam word op soek na tekens van die kundigheid, gesag en betroubaarheid van die firma of besigheid agter die webtuiste.
Hoe kan jy seker maak dat jou webtuiste aan al hierdie vereistes voldoen en hoog op die lys verskyn in 'n Google-soektog?
Maak seker dat almal in jou praktyk se kwalifikasies en ondervinding duidelik uiteengesit is op die webtuiste. 'n Goeie manier om dit te bewerkstellig is om 'n blad met die titel “Ontmoet die span” op jou webtuiste op te stel. Plaas op hierdie bladsy ook skakels na almal se LinkedIn-profiele. Elke blad op jou webtuiste wat inligting oor boekhouding gee, moet eindig met 'n kort biografie van iemand in jou praktyk, wat sal bewys dat die inligting deur 'n gekwalifiseerde persoon saamgestel of deurgegaan is.
Maak seker dat jy al jou feite reg het en dat alles met beste praktyke ooreenstem. Google se intelligensie is nou al so gesofistikeerd dat dit aansprake wat op webblaaie gemaak word, kan verstaan. Dit vergelyk jou inligting met nuusberigte, joernaalinskrywings, gepubliseerde akademiese navorsing en huidige denke oor enige onderwerp. Om dus jou betroubaarheid te behou, moet jy gereeld die inhoud op jou webtuiste kontroleer en enige artikels wat verouderd is, vervang of bywerk. Maak veral seker dat jou blog-plasings akkuraat bly en dat inligting aangepas word.
Maak seker jou praktyk verskyn op die lys van webtuistes met gesag in die finansiële sektor. Google kyk nie net na wat op jou webtuiste aangaan nie, maar ook jou digitale voetspoor op ander webtuistes. Dit sal in jou guns tel indien jy of een van jou spanlede byvoorbeeld op 'n ander webtuiste genoem of aangehaal word oor rekeningkunde of finansiële praktyk. Dit laat jou meer betroubaar voorkom. Enige dekking deur die media, artikels of onderhoude, en enige pro bono-werk wat julle aanbied of gemeenskapswerk wat julle doen kan ook deur Google waargeneem word en julle tot voordeel strek in Google-optimalisering.
Voeg inligting by wat aan Google sal wys dat julle nie net 'n verwysingswebtuiste is wat bestaan om mense se e-posadresse in die hande te kry om dit dan weer aan ander besighede te verkoop nie. Doen dit deur menslike elemente by te voeg wat bewys dat julle waarlik 'n besigheid is wat 'n diens verskaf en fisies bestaan. Stel 'n “Kontak ons”-bladsy op wat 'n Google-kaart insluit. Klante se resensies op jul webblad, 'n Google-sakeprofiel en aktiewe sosialemediabladsye met kliëntbetrokkenheid is goeie maniere om dit te bewerkstellig.
Maak dus seker dat jy oral op die internet raakgesien kan word, jou inligting altyd akkuraat en relevant is, en jy 'n web van soliede en betroubare konneksies opbou. Elke klein stappie kan jou help om meer sigbaar te word en hoër op in 'n Google-soektog te verskyn.